钦定古今图书集成/明伦汇编/官常典/第730卷 > 乌古论德升
## 钦定古今图书集成/明伦汇编/官常典/第730卷 > 乌古论德升

按《金史忠义传》：“德升，本名六斤，益都路猛安人。明昌
二年进士，累官补尚书省令史、知管，差除，除吏部主
事，绛阳军节度副使。丁父忧，起复太常博士，东平治
中。大安初，知弘文院，改侍御史。论西京留守纥石烈
执中奸恶，卫绍王不听，迁肇州防御使。宣宗迁汴，召
赴阙，上言泰州残破，东北路招讨司猛安谋克人皆
寓于肇州，凡征调往复甚难。乞升肇州为节度使，以
招讨使兼之，置招讨副使二员，分治泰州及宜春。”诏
从之。进翰林侍读学士，兼户部侍郎。俄以翰林侍读权参知政事，与平章政事抹撚尽忠论近侍局预政，
宣宗怒，语在《尽忠传》。无何，出为集庆军节度使，改汾
阳军节度使、河东北路宣抚副使，复改知太原府事，
权元帅左监军。兴定元年，大元兵急攻太原，粮道绝，
德升屡出兵战，粮道复通。诏迁官一阶。德升上言：“皇
太子聪明仁孝，保训之官已备，更宜选德望业著之
士，朝夕左右之，日闻正言，见正行，此社稷之洪休，生
民之大庆也。”宣宗嘉纳之。二年，真授左监军，行元帅
府事。大元兵复围太原，环之数匝，已破濠垣，德升植
栅为拒，出其家银币及马赏战士。比军坏城西北隅
以入，德升联车塞之，三却三登，矢石如雨，守陴者不
能立。城破，德升至府署，谓其姑及其妻曰：“吾守此数
年，不幸力穷。”乃自缢而死，其姑及其妻皆自杀。诏赠
翰林学士承旨。子兀里伟尚幼，诏以奉御俸养之。